b'\n_START_ARTICLE_\nHeikko happo\n_START_PARAGRAPH_\nHeikko happo on happo, jonka vetyionien tuotantoreaktio eli protolyysi ei tapahdu t\xc3\xa4ydellisesti, vaan happo j\xc3\xa4\xc3\xa4 osittain hajonneena tasapainotilaan, toisin kuin vahva happo. Heikon hapon hajoamistuotteena saatava ioni eli konjugaattiem\xc3\xa4s on em\xc3\xa4ksinen, joten se pystyy helposti sitomaan takaisin irronneen vetyionin. T\xc3\xa4st\xc3\xa4 syyst\xc3\xa4 heikon hapon liuoksen vetyionikonsentraatio on aina selke\xc3\xa4sti pienempi kuin itse hapon konsentraatio. Heikon hapon vesiliuoksen pH on siis suurempi kuin yht\xc3\xa4 v\xc3\xa4kev\xc3\xa4n vahvan hapon vesiliuoksen pH._NEWLINE_Heikon hapon m\xc3\xa4\xc3\xa4ritelm\xc3\xa4 riippuu ainoastaan hapon kemiasta, eik\xc3\xa4 liuoksen v\xc3\xa4kevyydest\xc3\xa4. Toisin sanoen heikkoa happoa v\xc3\xa4kev\xc3\xb6itt\xc3\xa4m\xc3\xa4ll\xc3\xa4 ei saa vahvaa happoa tai vahvaa happoa laimentamalla heikkoa happoa. Monet orgaaniset hapot, kuten erilaiset karboksyylihapot, ovat heikkoja happoja. Heikko happo voi kuitenkin olla sy\xc3\xb6vytt\xc3\xa4v\xc3\xa4 aine siin\xc3\xa4 miss\xc3\xa4 vahvakin. _NEWLINE_Hapot muodostavat kuitenkin vahvuutensa perusteella jatkuvan sarjan, jonka toisessa p\xc3\xa4\xc3\xa4ss\xc3\xa4 ovat vahvat hapot ja toisessa p\xc3\xa4\xc3\xa4ss\xc3\xa4 heikot hapot. N\xc3\xa4in siis heikkojenkin happojen vahvuudessa on eroja; toiset heikot hapot protolysoituvat enemm\xc3\xa4n kuin toiset, mik\xc3\xa4 n\xc3\xa4kyy happojen erisuuruisina happovakioina. Heikkona happona pidet\xc3\xa4\xc3\xa4n yleens\xc3\xa4 happoa, jonka happovakio K\xe2\x82\x90<1. Joskus heikot hapot jaetaan viel\xc3\xa4 selv\xc3\xa4sti heikkoihin sek\xc3\xa4 heikohkoihin happoihin. Heikohkot hapot ovat heikoista hapoista vahvimpia, kuten esimerkiksi vetyfluoridi (HF). T\xc3\xa4m\xc3\xa4 jaottelu on kuitenkin ep\xc3\xa4virallinen, eik\xc3\xa4 heikohkojen ja selv\xc3\xa4sti heikkojen happojen v\xc3\xa4lill\xc3\xa4 ole selke\xc3\xa4\xc3\xa4 rajaa. _NEWLINE_Vahvatkin hapot ovat er\xc3\xa4\xc3\xa4nlaisia heikkoja happoja, koska niidenkin konjugaattiem\xc3\xa4sten em\xc3\xa4ksisyys on havaittavissa, vaikka se onkin \xc3\xa4\xc3\xa4rimm\xc3\xa4isen pieni. Yleens\xc3\xa4 heikolla hapolla kuitenkin tarkoitetaan vain happoja, joiden liuoksissa hajonnutta happoa on vain pieni m\xc3\xa4\xc3\xa4r\xc3\xa4._NEWLINE_Laskuissa tehd\xc3\xa4\xc3\xa4n heikoille hapoille yleens\xc3\xa4 se yksinkertaistus, ett\xc3\xa4 hajoamattoman hapon m\xc3\xa4\xc3\xa4r\xc3\xa4 on sama kuin hapon kokonaism\xc3\xa4\xc3\xa4r\xc3\xa4. Vahvimpien heikkojen happojen liuoksista laskettaessa t\xc3\xa4m\xc3\xa4 yksinkertaistus voi kuitenkin tehd\xc3\xa4 merkitt\xc3\xa4v\xc3\xa4nkin virheen lopputuloksiin.'